ORDE do 1 de agosto de 2025 pola que se recoñecen as persoas deportistas de alto nivel, alto rendemento, rendemento deportivo de base e vitalicias, persoas adestradoras ou técnicas, xuízas e árbitras recoñecidas de alto nivel, e se relacionan as solicitudes desestimadas e a causa.
Consellería de Presidencia, Xustiza e Deportes — III. Outras disposicións — 11/08/2025

O artigo 27 do Estatuto de autonomía de Galicia recolle, na súa alínea 22, a competencia exclusiva da Comunidade Autónoma galega na promoción do deporte e a adecuada utilización do lecer. Na súa virtude, aprobouse a Lei 3/2012, do 2 de abril, do deporte de Galicia, pola que se procura, entre outros propósitos, promover o deporte de competición e de alto nivel en colaboración coas federacións deportivas e demais entidades con competencia en materia de deporte.
No ámbito do deporte de alto nivel, o artigo 35 da lei establece que, en función dos intereses deportivos da Comunidade Autónoma, poderán ser declaradas persoas deportistas de alto nivel, alto rendemento, rendemento deportivo de base e vitalicias, persoas adestradoras ou técnicas recoñecidas de alto nivel, e persoas xuízas e árbitras recoñecidas de alto nivel que reúnan os requisitos que se determinan regulamentariamente. A relación das persoas destes colectivos recoñecidas de alto nivel publicarase no
Diario Oficial de Galicia
e seranlles de aplicación os beneficios que se prevexan regulamentariamente.
En desenvolvemento da citada Lei do deporte ditáronse o Decreto 165/2020, do 17 de setembro, polo que se regula o deporte de alto nivel, de alto rendemento e de rendemento deportivo de base de Galicia, e a Orde do 23 de xuño de 2021 pola que se establecen os criterios técnico-deportivos para a obtención das condicións de persoa deportista de alto nivel, alto rendemento, rendemento deportivo de base, persoas técnicas, árbitras e xuízas de alto nivel. Esta normativa atribúe á Comisión galega de avaliación do alto nivel deportivo, do alto rendemento e do rendemento deportivo de base propoñer o recoñecemento de alto nivel deportivo das persoas que reúnan os requisitos nela establecidos. A Comisión elevará a proposta de resolución á persoa titular do órgano competente en materia de deporte.
Na súa consecuencia, atendendo á proposta da Secretaría Xeral para o Deporte do 31 de xullo de 2025, con base nos acordos adoptados pola Comisión galega de avaliación do alto nivel deportivo na súa reunión do 29 de xullo de 2025, a Consellería de Presidencia, Xustiza e Deportes
Primeiro. Aprobar a relación de persoas deportistas de alto nivel, alto rendemento, rendemento deportivo de base e vitalicias, persoas adestradoras ou técnicas, xuízas e árbitras recoñecidas de alto nivel que se relacionan no anexo I desta resolución e que, en consecuencia, gozan dos beneficios que para tal consideración se atribúan coa vixencia que tamén se relaciona no anexo I desta resolución.
Segundo. Publicar no
Diario Oficial de Galicia
a relación das solicitudes desestimadas e a causa, que se relacionan no anexo II desta resolución.
Terceiro. Esta resolución esgota a vía administrativa e contra ela pode interpoñerse un recurso potestativo de reposición perante a persoa titular da Consellería de Presidencia, Xustiza e Deportes, no prazo dun mes contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 1 de agosto de 2025